Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης του Συμβουλίου 1999/733/EΚ σχετικά με τη χορήγηση συμπληρωματικής μακροοικονομικής χρηματοδοτικής συνδρομής στην πρώην Γιουγκοσλαβική Δημοκρατία της Μακεδονίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ιστορικο

Στις 8 Νοεμβρίου 1999, το Συμβούλιο της Ευρωπαϊκής Ένωσης αποφάσισε να χορηγήσει στην πρώην Γιουγκοσλαβική Δημοκρατία της Μακεδονίας (fYRoM)) συμπληρωματική μακροοικονομική χρηματοδοτική συνδρομή ύψους 80 εκατ. ευρώ κατά ανώτατο όριο, που περιλαμβάνει μια επιστρεπτέα συνιστώσα ανερχόμενη σε 50 εκατ. ευρώ κατά ανώτατο όριο και μια μη επιστρεπτέα συνιστώσα ανερχόμενη σε 30 εκατ. ευρώ κατά ανώτατο όριο (απόφαση του Συμβουλίου 1999/733/EΚ).

Η χορήγηση της συνδρομής αποφασίστηκε λόγω της κρίσης του Κοσσυφοπεδίου και των υψηλών οικονομικών δαπανών που προκλήθηκαν. Η χρηματοδοτική αυτή συνδρομή σκοπό είχε να στηρίξει το ισοζύγιο πληρωμών και να συμβάλει στην άμβλυνση των εξωτερικών χρηματοδοτικών περιορισμών που αντιμετώπιζε η χώρα, διευκολύνοντας την εφαρμογή των διαρθρωτικών μεταρρυθμίσεων και συντελώντας στην ελάφρυνση των κοινωνικών επιπτώσεων των οικονομικών διαταραχών που προκάλεσε η κρίση στο Κοσσυφοπέδιο. Η συνδρομή είχε χορηγηθεί υπό τον όρο να διαπιστωθεί μια ικανοποιητική πορεία στην εφαρμογή του προγράμματος προσαρμογής και μεταρρυθμίσεων της πρώην Γιουγκοσλαβικής Δημοκρατίας της Μακεδονίας στο πλαίσιο μιας συμφωνίας stand-by με το ΔΝΤ.

Λόγω των δυσχερειών που αντιμετωπίστηκαν για την επίτευξη συμφωνίας σχετικά με μια νέα συμφωνίας stand-by μεταξύ των αρχών της χώρας και του ΔΝΤ, παρουσιάστηκε καθυστέρηση στην εφαρμογή της συνδρομής αυτής. Τελικά η συμφωνία αυτή εγκρίθηκε από το Διοικητικό Συμβούλιο του ΔΝΤ το Νοέμβριο του 2000. Μετά από διαβούλευση με την Οικονομική και Δημοσιονομική Επιτροπή (ΟΔΕ), στις 19 Δεκεμβρίου 2000 υπογράφηκε μνημόνιο συμφωνίας στο οποίο ορίζονται οι όροι της οικονομικής πολιτικής που συνδέονται με τη δεύτερη δόση της συνδρομής αυτής. Η εκταμίευση της πρώτης δόσης ύψους 30 εκατ. ευρώ πραγματοποιήθηκε το Δεκέμβριο του 2000 (20 εκατ. ευρώ ως μη επιστρεπτέα συνδρομή και 10 εκατ. ως δάνειο).

2. προσφατες οικονομικεσ εξελιξεισ

Το 2000, οι μακροοικονομικές εξελίξεις ήταν εν γένει ικανοποιητικές, δεδομένου ότι η αύξηση του ΑΕΠ έφθασε σε 5,1%. Ωστόσο, η οικονομική ανάπτυξη άρχισε να επιβραδύνεται κατά το δεύτερο ήμισυ του περασμένου έτους. Το 2000, παρατηρήθηκε αναζωπύρωση του πληθωρισμού, και ο ΔΤΚ αυξήθηκε κατά 5,8% σε ετήσια βάση (6,1% κατά το τέλος της περιόδου), ενώ το 1999 ο ΔΤΚ είχε παρουσιάσει μείωση κατά 1,1%. Τα δημόσια οικονομικά της κυβέρνησης είχαν ιδιαίτερα ικανοποιητική εξέλιξη, δεδομένου ότι ο προϋπολογισμός της γενικής κυβέρνησης εμφάνισε πλεόνασμα ύψους 3,5% του ΑΕΠ, κυρίως χάρη στα υψηλότερα από τα αναμενόμενα φορολογικά έσοδα. Το έλλειμμα λογαριασμού τρεχουσών συναλλαγών παρουσίασε ελάχιστη μεταβολή σε σχέση με το προηγούμενο έτος και διαμορφώθηκε σε 3,4% του ΑΕΠ (συμπεριλαμβανομένων των μη επιστρεπτέων συνδρομών). Συνεχίστηκε να βελτιώνεται η κάλυψη των εισαγωγών και στα τέλη του 2000 ισοδυναμούσε με περίπου 3,5 μήνες εισαγωγών, ενώ ο δείκτης του εξωτερικού χρέους αυξήθηκε επίσης φθάνοντας σε 45,7% του ΑΕΠ.

Στις αρχές του 2001 η επιβράδυνση της οικονομικής δραστηριότητας ήταν ακόμη εντονότερη, καθώς εντάθηκε το κλίμα ανασφάλειας και επιδεινώθηκε ακόμη περισσότερο η πολιτική κρίση που ξέσπασε στη χώρα το Φεβρουάριο λόγω των ενόπλων αντιπαραθέσεων μεταξύ των δυνάμεων ασφαλείας και των ενόπλων αλβανικών εθνικιστών. Η κρίση αυτή αποτέλεσε ένα σημαντικό παράγοντα που συντέλεσε στις μη ικανοποιητικές μακροοικονομικές εξελίξεις που διαπιστώθηκαν κατά το πρώτο εξάμηνο του έτους, μεταξύ άλλων λόγω των διαταραχών που προκλήθηκαν στο εξωτερικό εμπόριο. Σύμφωνα με τα προκαταρκτικά στοιχεία, υπάρχει μείωση στο πραγματικό ΑΕΠ κατά 3,8% σε ετήσια βάση κατά το πρώτο τρίμηνο του 2001.

Κατά τους πρώτους μήνες του έτους παρατηρήθηκε υποχώρηση των πληθωριστικών πιέσεων και ο πληθωρισμός μετρούμενος σε ετήσια βάση από τον ΔΤΚ διαμορφώθηκε σε 3,2% τον Απρίλιο. Από την έναρξη της κρίσης, η εθνική τράπεζα της χώρας παρενέβη επανειλημμένα για να στηρίξει το δηνάριο, το οποίο είναι συνδεδεμένο με το DM/ευρώ. Για να αποθαρρυνθεί η κερδοσκοπία εις βάρος του δηναρίου, η τράπεζα άσκησε επίσης αυστηρότερη νομισματική πολιτική έτσι ώστε να μειωθεί η ρευστότητα. Η πολιτική για τη στήριξη της συναλλαγματικής ισοτιμίας του δηναρίου οδήγησε σε μείωση των διαθεσίμων σε συνάλλαγμα κατά τη διάρκεια του πρώτου εξαμήνου του έτους. Ωστόσο, η πρόσφατη πώληση της εθνικής επιχείρησης τηλεπικοινωνιών στην ουγγρική εταιρεία MATAV οδήγησε σε εισροή κεφαλαίων της τάξης των 320 εκατ. δολαρίων ΗΠΑ.

Τα δημόσια οικονομικά παρουσίασαν αισθητή επιδείνωση λόγω της κρίσης καθώς και λόγω της αύξησης των δαπανών στα τέλη του Δεκεμβρίου του 2000. Λόγω της κρίσης το Μάρτιο του 2001, η δαπάνη της κεντρικής κυβέρνησης για "αγαθά και άλλες υπηρεσίες" αυξήθηκε κατά 120% σε ετήσια βάση (παρόλο που τα μηνιαία στοιχεία υπόκεινται σε διακυμάνσεις). Επίσης, τα φορολογικά έσοδα επηρεάστηκαν αρνητικά από την κρίση και τη συναφή μείωση της οικονομικής δραστηριότητας: το Μάρτιο, τα φορολογικά έσοδα της κεντρικής κυβέρνησης ήταν κατά 11% χαμηλότερα σε ετήσια βάση. Οι αρχικές δημοσιονομικές προβλέψεις βάσει των οποίων αναμενόταν η μετάβαση από ένα άνετο πλεόνασμα το 2000 σε ένα πολύ λογικό έλλειμμα το 2001 ύψους περίπου 1,2%, δεν θα μπορέσουν να υλοποιηθούν. αντίθετα, σύμφωνα με τις ενδείξεις προβλέπεται μια μεταβολή της τάξης των 10 εκατοστιαίων μονάδων του ΑΕΠ από ένα πολύ σημαντικό πλεόνασμα το 2000 σε ένα έλλειμμα ύψους περίπου 6% του ΑΕΠ το 2001.

Τόσο οι εισαγωγές όσο και οι εξαγωγές διαμορφώθηκαν σε αισθητά χαμηλότερα επίπεδα σε σχέση με το προηγούμενο έτος. Στο τετράμηνο από τον Ιανουάριο έως τον Απρίλιο, οι εξαγωγές ήταν κατά 11% χαμηλότερες σε ετήσια βάση, ενώ οι εισαγωγές μειώθηκαν κατά 28% σε ετήσια βάση. Η έντονη μείωση των εισαγωγών σε ετήσια βάση κατά το πρώτο τετράμηνο του έτους οφείλεται κυρίως στις αρνητικές επιπτώσεις της χρησιμοποιηθείσας βάσης, δεδομένου ότι οι εισαγωγές ήταν ασυνήθιστα υψηλές στους αντίστοιχους μήνες του προηγούμενου έτους, πριν από τη θέσπιση του ΦΠΑ. Η μείωση ήταν μεγαλύτερη για τις εισαγωγές από ό,τι για τις εξαγωγές και το εμπορικό ισοζύγιο βελτιώθηκε σε σύγκριση με την αντίστοιχη περίοδο του 2000. Ωστόσο, για το 2001 συνολικά, αναμένεται ότι το εμπορικό ισοζύγιο και το ισοζύγιο τρεχουσών συναλλαγών θα παρουσιάσουν επιδείνωση σε σύγκριση με το 2000. Παρόλο που οι εκτιμήσεις δεν έχουν ακόμη ολοκληρωθεί, το ΔΝΤ εκτίμησε πρόσφατα ότι οι εναπομένουσες ανάγκες εξωτερικής χρηματοδότησης της χώρας το 2001 θα είναι της τάξης των 85 εκατ. δολαρίων ΗΠΑ.

Οι αρχές πραγματοποίησαν επίσης πρόοδο στον τομέα των οικονομικών μεταρρυθμίσεων, παρόλο που η διαδικασία αυτή επιβραδύνθηκε λόγω της κρίσης. Ειδικότερα, τον Ιανουάριο του 2001 τέθηκε σε εφαρμογή φορολογική μεταρρύθμιση που προβλέπει μείωση των φορολογικών συντελεστών του φόρου εισοδήματος φυσικών προσώπων. Πρόοδος σημειώθηκε επίσης όσον αφορά τη δημιουργία ενός συστήματος διαχείρισης ταμειακών διαθεσίμων το οποίο έχει σχεδόν ολοκληρωθεί Σημαντική πρόοδος επιτεύχθηκε και όσον αφορά τη μεταρρύθμιση του χρηματοπιστωτικού τομέα, μεταξύ άλλων με την εφαρμογή κατευθυντηρίων γραμμών στον εποπτικό τομέα, την ενίσχυση της τραπεζικής νομοθεσίας και το πρόγραμμα διορθωτικών ενεργειών για προβληματικές τράπεζες. Επιπλέον, λήφθηκαν μέτρα στον τομέα της μεταρρύθμισης της δημόσιας διοίκησης, μεταξύ άλλων, με τη ψήφιση του νόμου για τους δημοσίους υπαλλήλους το Μάιο του 2001. Στον τομέα των ιδιωτικοποιήσεων, η πρόοδος ήταν πιο περιορισμένη, πράγμα που μπορεί εν μέρει να αποδοθεί στην κρίση που διέρχεται η χώρα. Οι αρχές είναι αποφασισμένες να συνεχίσουν τις προσπάθειες οικονομικής σταθεροποίησης και μεταρρύθμισης της χώρας και συνεργάζονται στενά με το ΔΝΤ και την Παγκόσμια Τράπεζα για τα μέτρα που πρέπει να ληφθούν.

3. επεκταση τησ νομικησ βασησ μετα το ετοσ 2000

Η χρηματοδοτική στήριξη προς την πρώην Γιουγκοσλαβική Δημοκρατία της Μακεδονίας θα πρέπει να συνεχιστεί από την Κοινότητα και από άλλους διμερείς και πολυμερείς χορηγούς έτσι ώστε να στηριχθούν οι προσπάθειές της για την οικονομική σταθεροποίηση και μεταρρύθμιση της χώρας. Ωστόσο, η απόφαση του Συμβουλίου (1999/733/EΚ της 8ης Νοεμβρίου 1999) εκδόθηκε κατά την έναρξη της κρίσης στο Κοσσυφοπέδιο θεωρώντας ως δεδομένο ότι επίκειται επίτευξη συμφωνίας για ένα πρόγραμμα stand-by. Κατά συνέπεια, το άρθρο 1, παράγραφος 3 της απόφασης του Συμβουλίου ορίζει ότι "η μη επιστρεπτέα ενίσχυση στο πλαίσιο της συνδρομής ανέρχεται σε 30 εκατ. ευρώ κατά ανώτατο όριο για την περίοδο 1999-2000", ενώ για την επιστρεπτέα συνιστώσα της ενίσχυσης δεν προβλέπεται παρόμοιος χρονικός ορίζοντας.

Στο πλαίσιο αυτό, θεωρείται απαραίτητο να τροποποιηθεί η υπάρχουσα νομική βάση, δηλαδή η απόφαση του Συμβουλίου 1999/733/EΚ, έτσι ώστε να καταστεί δυνατή η συνέχιση της εφαρμογής της παρούσας στήριξης, και ειδικότερα του υπολοίπου της μη επιστρεπτέας συνιστώσας ύψους 10 εκατ. ευρώ και μετά το έτος 2000. Σύμφωνα με τις δημοσιονομικές απαιτήσεις, η τροποποιημένη απόφαση του Συμβουλίου θα προβλέπει ότι η καταληκτική ημερομηνία για τη χορήγηση των πόρων θα είναι η 31η Δεκεμβρίου 2002.

2001/0213 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης του Συμβουλίου 1999/733/EΚ σχετικά με τη χορήγηση συμπληρωματικής μακροοικονομικής χρηματοδοτικής συνδρομής στην πρώην Γιουγκοσλαβική Δημοκρατία της Μακεδονίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [1],

[1] ΕΕ C , , σ. .

τη γνώμη του Ευρωπαϊκού Κοινοβουλίου [2],

[2] ΕΕ C , , σ. .

Εκτιμώντας τα ακόλουθα:

(1) Η απόφαση του Συμβουλίου/733/EΚ [3] προβλέπει τη χορήγηση συμπληρωματικής μακροοικονομικής χρηματοδοτικής συνδρομής στην πρώην Γιουγκοσλαβική Δημοκρατία της Μακεδονίας που περιλαμβάνει μια επιστρεπτέα συνιστώσα ύψους 50 εκατ. ευρώ σε κεφάλαιο κατά ανώτατο όριο και μια μη επιστρεπτέα συνιστώσα ύψους 30 εκατ. ευρώ κατά ανώτατο όριο.

[3] ΕΕ L 294, 16.11.1999, σ. 31-32

(2) Η συνδρομή αυτή δεν μπόρεσε να τεθεί σε εφαρμογή έγκαιρα λόγω δυσχερειών που παρουσιάστηκαν στην επίτευξη συμφωνίας για μια νέα συμφωνία stand-by μεταξύ της πρώην Γιουγκοσλαβικής Δημοκρατίας της Μακεδονίας και του Διεθνούς Νομισματικού Ταμείου (ΔΝΤ).

(3) Η πρώην Γιουγκοσλαβική Δημοκρατία της Μακεδονίας είναι αποφασισμένη να συνεχίσει την πορεία οικονομικής σταθεροποίησης και μεταρρύθμισης και η χώρα εξακολουθεί να έχει ανάγκη εξωτερικής χρηματοδοτικής στήριξης εκτός από εκείνη που μπορεί να χορηγηθεί από τα διεθνή χρηματοδοτικά ιδρύματα.

(4) Η υφιστάμενη απόφαση του Συμβουλίου 1999/733/ΕΚ δεν επιτρέπει τη χορήγηση μη επιστρεπτέας συνδρομής μετά το έτος 2000.

(5) Η Επιτροπή πραγματοποίησε διαβουλεύσεις με την Οικονομική και Δημοσιονομική Επιτροπή πριν την υποβολή της παρούσας πρότασης.

ΑΠΟΦΑΣΙΖΕΙ:

Άρθρο μόνο

Η απόφαση 1999/733/EΚ τροποποιείται ως εξής:

1. Η παράγραφος 3 του άρθρου 1 αντικαθίσταται από το εξής κείμενο: "Η μη επιστρεπτέα ενίσχυση στο πλαίσιο της συνδρομής ανέρχεται σε 30 εκατ. ευρώ κατά ανώτατο όριο."

2. Προστίθεται το νέο άρθρο 6: "Η παρούσα απόφαση λήγει την 31η Δεκεμβρίου 2002."

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. τιτλοσ τησ δρασησ

Συμπληρωματική μακροοικονομική χρηματοδοτική συνδρομή στην πρώην Γιουγκοσλαβική Δημοκρατία της Μακεδονίας.

2. κονδυλιο του προϋπολογισμού

Μη επιστρεπτέα συνιστώσα της συνδρομής

B7-548: Μακροοικονομική αρωγή στις χώρες των Δυτικών Βαλκανίων.

Επιστρεπτέα συνιστώσα της συνδρομής

Κονδύλιο B0-211 το οποίο αφορά την εγγύηση του κοινοτικού προϋπολογισμού και τα προγράμματα δανειοληπτικών πράξεων που συνάπτει η Κοινότητα με σκοπό την παροχή χρηματοδοτικής συνδρομής σε τρίτες χώρες της Κεντρικής και Ανατολικής Ευρώπης.

3. νομικη βαση

Άρθρο 308 της συνθήκης.

4. περιγραφη και αιτιολογηση του μετρου

α) Περιγραφή της ενέργειας

Χορήγηση κοινοτικού δανείου (που θα χρηματοδοτηθεί με δανεισμό της Κοινότητας στις διεθνείς κεφαλαιαγορές) ανώτατου ποσού 50 εκατ. ευρώ, και μη επιστρεπτέας ενίσχυσης ανώτατου ποσού 30 εκατ. ευρώ (που θα χρηματοδοτηθεί από το γενικό προϋπολογισμό) στην πρώην Γιουγκοσλαβική Δημοκρατία της Μακεδονίας για τη στήριξη των μεταρρυθμιστικών προσπαθειών των αρχών και την άμβλυνση των κοινωνικών συνεπειών των οικονομικών διαταραχών που προκάλεσε η κρίση του Κοσσυφοπεδίου.

Το Δεκέμβριο του 2000 χορηγήθηκε μια πρώτη δόση της μη επιστρεπτέας συνδρομής ύψους 20 εκατ. ευρώ καθώς και δάνειο ύψους 10 εκατ. ευρώ.

β) Αιτιολόγηση της ενέργειας

Η βιωσιμότητα της εξωτερικής θέσης της πρώην Γιουγκοσλαβικής Δημοκρατίας της Μακεδονίας εξαρτάται σε μεγάλο βαθμό από την παροχή εξωτερικής χρηματοδοτικής συνδρομής από επίσημες πηγές.

5. ταξινομηση τησ δαπανησ

Μη επιστρεπτέα ενίσχυση: μη υποχρεωτική δαπάνη, διαχωριζόμενες πιστώσεις.

Δάνειο: υποχρεωτική δαπάνη.

6. φυση τησ δαπανησ

Μη επιστρεπτέες ενισχύσεις (επιχορήγηση σε ποσοστό 100%), που θα εκταμιευθούν σε δυο τουλάχιστον διαδοχικές δόσεις.

Δυνητική ενεργοποίηση της εγγύησης του προϋπολογισμού για τη σύναψη δανειοληπτικής πράξης της Κοινότητας με την οποία θα χρηματοδοτηθεί το δάνειο στην πρώην Γιουγκοσλαβική Δημοκρατία της Μακεδονίας.

7. δημοσιονομικεσ επιπτωσεισ

α) Μέθοδος υπολογισμού

Ο υπολογισμός του ποσού της συνδρομής που θεωρείται αναγκαία βασίζεται σε εκτιμήσεις για τις ανάγκες εξωτερικής χρηματοδότησης της πρώην Γιουγκοσλαβικής Δημοκρατίας της Μακεδονίας που δεν καλύπτονται από άλλες πηγές.

Για το χορηγούμενο δάνειο στο πλαίσιο της συνδρομής, προτείνεται η εγγραφή ένδειξης "προς υπόμνηση", δεδομένου ότι δεν αναμένεται να καταστεί αναγκαία η ενεργοποίηση της εγγύησης του προϋπολογισμού και, εν πάση περιπτώσει, το ποσό και η χρονική στιγμή μιας ενδεχόμενης χρησιμοποίησης αυτού του κονδυλίου του προϋπολογισμού δεν μπορούν να προσδιοριστούν εκ των προτέρων.

β) Επιπτώσεις της ενέργειας στις πιστώσεις παρέμβασης

Το κονδύλιο του προϋπολογισμού που αντιστοιχεί στη μη επιστρεπτέα συνιστώσα της συνδρομής θα ενεργοποιηθεί εφόσον διαπιστωθεί η τήρηση ορισμένων όρων οικονομικής πολιτικής που θα συμφωνηθούν με τις αρχές της πρώην Γιουγκοσλαβικής Δημοκρατίας της Μακεδονίας.

Το κονδύλιο του προϋπολογισμού που αντικατοπτρίζει την εγγύηση του προϋπολογισμού για το χορηγούμενο δάνειο θα ενεργοποιηθεί μόνο σε περίπτωση πραγματικής χρησιμοποίησης της εγγύησης.

γ) Χρηματοδότηση των δαπανών παρέμβασης

(i) Μη επιστρεπτέες ενισχύσεις

- Η χρηματοδότηση της δαπάνης προβλέπεται στο κονδύλιο B7-548.

Το προτεινόμενο χρονοδιάγραμμα όσον αφορά τις πιστώσεις έχει ως εξής (σε εκατομμύρια ευρώ):

>ΘΕΣΗ ΠIΝΑΚΑ>

(ii) Σε περίπτωση ενεργοποίησης της εγγύησης του προϋπολογισμού:

- Προσφυγή στο Ταμείο Εγγύησης που δημιουργήθηκε βάσει του κανονισμού (EΚ, ΕΥΡΑΤΟΜ) αριθ. 2728 του Συμβουλίου της 31ης Οκτωβρίου 1994.

- Σε περίπτωση που οι πόροι του Ταμείου Εγγυήσεων δεν επαρκούν, το συμπληρωματικό ποσό θα διατεθεί με μεταφορά από τον προϋπολογισμό:

- κάθε διαθέσιμου περιθωρίου στο αποθεματικό για εγγυήσεις.

- κάθε καθυστερημένης αποπληρωμής στον προϋπολογισμό για την οποία έχει ενεργοποιηθεί η εγγύηση του προϋπολογισμού (βάσει του άρθρου 27 παράγραφος 3 του δημοσιονομικού κανονισμού).

- κάθε διαθέσιμου υπολοίπου εντός του ανώτατου ορίου της κατηγορίας 4 των δημοσιονομικών προοπτικών ή των επαναχρησιμοποιούμενων πόρων της κατηγορίας αυτής.

- Για να τηρήσει τις υποχρεώσεις της, η Επιτροπή μπορεί να εξασφαλίσει προσωρινά την εξυπηρέτηση του χρέους με πόρους από τα ταμειακά διαθέσιμά της. Στην περίπτωση αυτή εφαρμόζεται το άρθρο 12 του κανονισμού (EΟΚ, Ευρατόμ) αριθ. 1552/89 του Συμβουλίου της 29.5.1989.

8. μετρα προληψης τησ απατησ

Η συνδρομή θα καταβληθεί απευθείας στην Κεντρική Τράπεζα της δικαιούχου χώρας μόνο αφού οι υπηρεσίες της Επιτροπής σε συνεργασία με την οικονομική και δημοσιονομική επιτροπή και τις υπηρεσίες του ΔΝΤ και της Παγκόσμιας Τράπεζας, εξακριβώσουν ότι οι μακροοικονομικές πολιτικές που εφαρμόζονται στην πρώην Γιουγκοσλαβική Δημοκρατίας είναι ικανοποιητικές και ότι τηρούνται οι ειδικοί όροι που έχουν τεθεί για τη χορήγηση της παρούσας συνδρομής.

9. στοιχεια αναλυσησ κοστουσ/αποτελεσματικοτητασ

α) Αιτιολόγηση της δράσης και ειδικοί στόχοι

Η χρηματοδοτική συνδρομή θα στηρίξει τις μεταρρυθμιστικές προσπάθειες της πρώην Γιουγκοσλαβικής Δημοκρατίας της Μακεδονίας και θα συμπληρώσει τη χρηματοδότηση που θα παράσχει η διεθνής Κοινότητα στο πλαίσιο του προγράμματος που έχει συμφωνηθεί με το ΔΝΤ. Θα αμβλύνει τους περιορισμούς που αντιμετωπίζει η χώρα από πλευράς εξωτερικής χρηματοδότησης, θα βελτιώσει τις αναπτυξιακές προοπτικές της και θα τη βοηθήσει να αντιμετωπίσει τις σοβαρές οικονομικές και κοινωνικές συνέπειες της κρίσης στην περιοχή αυτή.

β) Παρακολούθηση και αξιολόγηση

Η προτεινόμενη συνδρομή έχει μακροοικονομικό χαρακτήρα και η παρακολούθηση και αξιολόγησή της γίνεται στο πλαίσιο του προγράμματος προσαρμογής και μεταρρυθμίσεων που εφαρμόζει η πρώην Γιουγκοσλαβική Δημοκρατία της Μακεδονίας με τη στήριξη του ΔΝΤ.

Οι υπηρεσίες της Επιτροπής θα παρακολουθούν την εφαρμογή της δράσης μέσω ειδικού συστήματος δεικτών μακροοικονομικής και διαρθρωτικής πολιτικής που θα συμφωνηθούν με τις αρχές της δικαιούχου χώρας. Θα συνεργαστούν επίσης στενά με τις υπηρεσίες του ΔΝΤ και της Παγκόσμιας Τράπεζας και θα επωφεληθούν από τις αξιολογήσεις στις οποίες προβαίνουν οι οργανισμοί αυτοί όσον αφορά τα αποτελέσματα των μεταρρυθμίσεων στην πρώην Γιουγκοσλαβική Δημοκρατία της Μακεδονίας.

Η προτεινόμενη πρόταση απόφασης του Συμβουλίου προβλέπει την υποβολή στο Ευρωπαϊκό Κοινοβούλιο και στο Συμβούλιο ετήσιας έκθεσης στην οποία περιέχεται αξιολόγηση της εφαρμογής της παρούσας δράσης.

10. διοικητικεσ δαπανεσ

Το παρόν μέτρο έχει έκτακτο χαρακτήρα και δεν θα προκαλέσει αύξηση του προσωπικού της Επιτροπής.